  vk.com (ИУФФУиЖ УдГУ) Анжелика Тихонова корреспондент Ижкарын Удмурт кун университетысь Удмурт кылосбуръя, финно-угроведениея но журналистикая институтын удмурт кылъя мастер-классъёсъя витетӥез «Удмурт кылвуко» улосвылкуспо вожвылъяськон ортчиз. Ужрадэ Можгаысь, Ижкарысь педколледжъёсысь, Глазкарысь пединститутысь студентъёс, Кез ёросысь Александровоысь, Дэри ёросысь Лудорвайысь но Татарстанысь Огырчи ёросысь Сарсак-Омгаысь школаосын дышетскисьёс пыриськизы.Со сярысь ивортодэтъя «Удмуртия» агентстволэн корреспондентэзлы вожвылъяськонэз радъясь, кылосбур тодосъя кандидат, институтысь огъя но финн-угол кылтодосъя кафедраысь доцент Елена Булычева вераз. Егитъёс «Методика преподавания удмуртского языка», «Изучение удмуртского языка в междисциплинарном аспекте», «Интерактивные формы изучения грамматики и лексики удмуртского языка» но «Диалог культур на уроках удмуртского языка» ньыль секциосъя мастер-классъёс возьматӥзы. Студентъёс вераськизы, кызьы удмурт кылэз география, шаертодон, технология, физкультура урокъёсын кутыны, удмурт кылэз тодыса, англи кылэз лякыт гинэ дышетыны, урокез ӝӧквыл шудонъёсты кутыса радъяны. Нош «Интерактивные формы изучения грамматики и лексики удмуртского языка» секцие пыриськем пиналъёс туала технологиосты урокын кутон сярысь мадизы. «Татын ужазы нылпиос, кудъёсыз школьникъёс на, озьы ке но туж мыло-кыдо мастер-классъёс ортчытыны быгатӥзы. Кытын, кызьы выль технологиосты туала удмурт урокъёсын кутыны луэ возьматӥзы. Асьмеос котьку но тышкаськиськом, ватэ со телефонъёстэс шуыса, нылпиос компьютерысь уг кошко шуыса, нош со компьютер юрттыны гинэ кулэ вылэм. Сое ужъёсад кутыны быгатыны кулэ. Туж мыло-кыдо сыӵе мастер-классъёс ортчытӥзы» Елена Булычева, вожвылъяськонэз радъясь Елена Булычевалэн кылъёсызъя, котькуд мастер-класс шедевр выллем пӧрмиз. Егитъёслэсь ужъёссэс Россиысь тодосъя академилэн Урал ёзэтысьтыз Эскеронъёсъя удмурт федерал центрысь ӧнерчиос но «Вордскем кыл» журналын ужасьёс дунъязы. Котькуд секциын 1-3 интыосты басьтӥсьёсты пусйизы. Нош азьланяз соослэсь ужъёссэс «Вордскем кыл» журналлэн бамъёсаз поттозы. «Малпасько, та ужрад огшоры гинэ ӧвӧл. <…> Та мероприятие сётэ луонлык тодматскыны, адӟыны дышетӥсьёсты, университет шӧмез шӧдыны» Елена Булычева, вожвылъяськонэз радъясь Радъясь пусъе, конкурсэ пыриськисьёс ӵем гинэ институтэ дышетскыны лыктыны мылкыдзэс верало. Кылсярысь, доразы Сарсак-Омгаысь студентъёс дышетско ини, Можгаысь педколледж бере кык группаез дышетӥзы ини, Глазкарысь пединститутысь магистратурае лыкто. Озьыен, вожвылъяськон егитъёслы азьлань сюрессэс бырйыны бадӟым луонлык сётэ. Тодэ вайытом, Ижкарын Дышетонлэн арез улсын выль ӵектосъёс мытозы. Тегъёс: Удмуртия УдГУ удмурткыл студентъёс пиналъёс вожвылъяськон  